text: Mama P'itikiña Solisha, yuraq phuyu qisapi takikuspa phutuchikuwarqani, "warmi wawachay, quri qulqicha" nispa. Mama P'itikiña Solisha, laphaykita kicharispa wallpa chiwchichatahina uqllakuwarqanki yuraq phuyu qisachapi, "wawachay tingachay, tinga wiksachay" nispa. Yaraqaymanta waqaqtiypas ñuñukuwarqanki, chhukchachayta yupa-yupaykuspa, paña makichaykipiñataq, lluq'i makichaykipiñataq Dios Yaya waxawaqtinpas chay simichaykiwan, iruq sullachanta, ichhuq sirsichanta, umispalla t'ikachuwarqanki sunquyki wirtachapi Kunanhina chhiriwaqtinpas, kunanhina sunquchay waqakuqtinpas, pullirachaykiq puntachallanwan "hampuway warmi wawachay rusara uyachay" nispa, qaqachata walthakuwarqanki "dirichucha mana ima nanayniyuq qhalichalla wawachay wiñanqa" nispa. Ñawichayta qhawaspataq niwaranki, "kay makichayki iskribidurita" nispa, "kay chakichayki kaminadurita" nispa. Chaymi sapan munasqay mamachay, kay llaqtapi tarikuqtiypas huq quri qulqi q'ipita aparichimuyki, warmi wawachaykiq tinga wiksachaykiq sutinpi, tusuyunaykipaq uhayukunaykipaq